
A csetnevek kitalációk.

A valósággal való bármilyen egyezés a véletlen műve.


PROLÓGUS

Ötven évvel korábban

A barlang úgy nyílt meg a két fiú előtt, mint egy felhasított ékkő. Egykor láva fortyogott itt; most kis tavacska terült el, amelynek a közepén egy oltár állt.

A magasabb megtorpant a víz szélén, a másik, egy tömzsi és széles vállú kamasz egy ugrással az oltáron termett.

A fekete kőlapon egy kristály feküdt, ami tompán pulzált a fáklyafényben. A levegőben hangok kavarogtak: nyerítés, szekérzörgés és idegen parancsszavak.

– Ne csináld! – kiáltotta a magasabb. – Attól nem fog szeretni, ha ellopod!

A köpcös fiú habozás nélkül felkapta a kristályt.

– De téged se.

– Ha kiviszed, összeomlik a hegy! – A magas már könyörgött.

– Ha a kapu zárva marad, akkor nem… – ugrott le a társa az oltárról, kezében a kővel.

Egy pillanatig nem történt semmi. Aztán… mintha sebet kapott volna a barlang: a hangok eltorzultak, suttogássá szelídültek, majd elhaltak, mintha valaki elfojtotta volna őket.

A csend egy szívdobbanásig tartott.

A falakon remegés futott végig. A talaj rázkódni kezdett, a rengés mélyült, erősödött. A köpcös futásnak eredt. A másik utánarohant. A kijárat nyitva állt. Fény derengett mögötte. Majdnem egyszerre értek oda.

A köpcös megfordult. Egy pillanatra találkozott a tekintetük. Aztán a fiú lesújtott.

Tompa reccsenés. A magas térdre rogyott. Ujjai a nyakában lévő medálra simultak. A belsejében egy fiatal lány mosolygott egy fényképről.

Ez volt az utolsó, amit látott.


1. FEJEZET

Napjainkban

A Škoda lassan araszolt a 71-es úton, oldalt hófödte fák sorakoztak, zúzmarás ágaik finom mintákat rajzoltak a ködbe, a Badacsony fehér tömbje méltóságteljesen emelkedett a táj fölé.

A jó meleg családi kombiból minden távolinak és tisztának tűnt, mint egy ünnep reggele, amikor még senki sem töri meg a csendet. A motor duruzsolt, a jég ropogott a kerekek alatt, és a rádióból halkan szólt a Mennyből az angyal. Péter – aki az utat figyelte – lehalkította a zenét.

– Nos – nézett a visszapillantóból a hátul ülő két gyerekére –, ideje tisztáznunk pár dolgot…

Milán nem figyelt. A telefonja kijelzőjén három világ futott egyszerre. Egy osztálytársnak odavetett egy cinikus félmondatot, egy gamingfórumon zajló vitában kinevetett valakit, és épp arra készült, hogy írjon a legfontosabbnak: Funykornisnak. A lánynak, akivel napok óta csetelt.

Az online világ volt Milán igazi terepe. Ott nem egy tizenhárom éves, vékony srác volt, hanem a lehengerlő gamer. Épp egy „Kardvész88” nevű játékossal végzett.

Nézd, Kardvész – gépelte sebesen –, ha nem látod a különbséget a frame data és az input latency között, akkor ne a patchet hibáztasd, hanem a saját reakcióidődet. Legközelebb próbáld meg a monitort is bekapcsolni!

A válasz egy rakás dühös emoji lett. Aztán csend.

Kilépett.

Győzelem. Digitális, steril, tökéletes.

– Ne tekerd le, apa! – szólt előre, fel se nézve a mobilból. – Olyan… áhítatos.

Az anyja hátrafordult, és fürkészve nézte a fiát. Milán elbújt a telefon mögé. Ujjai még gyorsabban táncoltak.

Az öccse, Barnus türelmetlenül fészkelődött a gyerekülésben.

– Mikor érünk a nagyihoz?

– Még fél óra, bajnok – szólt hátra az apja. – Karácsony előtt mindenki az utakon van. De ebédre ott leszünk.

Milán fél szemmel a kijelzőt, fél szemmel a kinti tájat nézte. A világ odakint tompa és pixeles volt, mint egy rosszul renderelt háttér.

– Remek karácsony lesz – morogta. – Mit csinálunk három napig a nagyinál? Nézzük a havat?

– Pontosan azt, Milán – szólt hátra Éva, az anyja. – Nézzük a havat, és beszélgetünk. Tudod, amikor nem csak emojikat küldözgetünk.

Milán visszamenekült a mobiljába.



Hörgőkecske: Holnap felhívlak. [image: img2.png]



Funykornis: Nem fogom felvenni. Csengőhang: Led Zeppelin – Immigrant Song [image: img3.png]



Milán rákeresett.

A-ah-ahh-ah… We come from the land of the ice and snow…

A ritmus átjárta. A táj hirtelen kevésbé tűnt halottnak.



Funykornis: „Ice and snow…” sállálá!



Hörgőkecske: Épp Bécs felé tartunk. Kicsit uncsi az Alpok.



Funykornis: Csoda, hogy haladtok.



Hörgőkecske: Brutális. Vége a civilizációnak.



Funykornis: RIP. Küldj képet, mielőtt megfagysz!



Milán ujja megállt. Még egymás nevét sem tudták, nemhogy képet küldtek volna. A szíve egy pillanatra kihagyott, aztán gyorsabban kezdett verni. A világ odakint halottnak tűnt, nem volt semmi, ami…

Egy másodperc.

Kettő.

Aztán váltott a kamerán. Gyakorlott mozdulattal fotózott: borzas barna haja és a kocsi belseje. Figyelve, hogy ne leplezze le semmi.

Elküldte.

Egy pillanat múlva jött is a válasz:



Funykornis: Wow… tudod… látnék többet is. [image: img4.png]



Hörgőkecske: Esélytelen. A térerő haldoklik. Ha nem írok, sirass meg.



Élvezte ezt a világot. A neten az lehetett, aki csak lenni akart. Aloy, a gépszörnyek vadásza, Dragonborn, a sárkányvérű, Kratos, az isteneket aprító spártai… Míg itt, a valóságban csak Boros Milán volt, egy fizikus és egy zenetanár gyereke. És épp gombóc ült a torkában.

Mi van, ha egyszer tényleg találkozni akar?

Pár napja kavarodtak össze Funykornissal a Discordon, és lehorgonyoztak egymásnál. A lány spontán volt, és vicces, és Milán először érezte úgy, hogy jó lenne, ha örökké tartana ez a féligség. Ha minden így maradna, bizonytalanul, sejtelmesen, és nem derülne ki, hogy a valóságban ő egészen más.

A kocsi ráfordult a bekötőútra. A köd mögül előbukkant Szigliget, a vár fekete sebként ült a tájon.

– Szerintetek a lovagok szánkóztak? – törte meg a csendet Barnus az ablakhoz tapadva.

– Persze – felelte az apa, ellazulva az ismerős házak láttán. – Csak nekik vasból volt a gatyájuk, így nem fájt tőle a fenekük.

Barnus felnevetett. Milán sóhajtott. A térerő csíkjai pedig úgy tűntek el, akár egy süllyedő hajó fényei.



– Ott a Balaton! – kiáltott fel Péter.

– Balaton, Balaton! – skandálta máris Barnus.

Milán kibámult. A part szélén a feltorlódott jégtömbök úgy néztek ki, mint egy félbehagyott üvegpalota romjai.

– De csak ezen az oldalon – kacsintott az öccsére. – A másikon Jobbatonnak hívják.

– Milán…

Éva hangja szokatlanul éles volt.

– Jó, jó – hátrált meg a fiú. – Akkor Halaton.

– Mert halakkal van tele! – nevetett Barnus.

Milán újra a kijelzőt nézte.

„Nincs szolgáltatás”.

– Miért nem lehetett otthon maradni? – tört ki belőle. – A Balaton télen olyan, mint az állatkert. Kerüli mindenki.

Barnus szemei elkerekedtek.

– Tényleg! Az állatokat nem látogatja ilyenkor senki. Vigyünk nekik szeretetet!

– Földrengés volt tegnap – kezdte újra az apja, hátrapillantva Milánra. – Ezért megyünk. Ki fogod bírni.

– De a Jézuska nem fog minket otthon találni! – Barnus kétségbeesett.

– Megtalál bennünket Szigligeten is – csitította őt az anyja, Milán pedig kezdte úgy érezni, hogy egy abroncsot húztak a fejére, amit egyre jobban szorítanak.

– Legközelebb a Kripta-villa felé megyünk – viccelődött Péter. – Azt mondják, hogy akik a nászágy felett megfogják egymás kezét, azoknak a szerelme örökké tart.

– Olyan nincs, hogy örökké – szaladt ki a felesége száján.

– De, de! – kántálta Barnus. – A tiétek igen!!

Milán látta, hogy az apja keze elfehéredik a kormányon, és az anyja a halántékát kezdi dörgölni. Visszahajolt a mobilja fölé, hátha már lett térerő.

És akkor látta meg.

A Balaton sík jegén színes vitorlások száguldottak. Szél feszítette a vásznaikat, és a kecses hajók egymással versenyezve siklottak Szigliget felé.

Milán egészen izgalomba jött: ezt muszáj lefotóznia.


2. FEJEZET

A kikötő szélén álltak meg. A hideg arcon csapta Milánt, ahogy kiugrott a kocsiból, de nem érdekelte. A térerő csíkjai visszatértek, és már lódult is, hogy fotózzon.

A móló deresen nyújtózott a fehér semmibe. Mellette egy karcsú, háromszögű vasváz állt, leengedett vásznakkal. A szél belekapott a köteleibe, a fémtest meg-megkondult, mintha dörömbölnének benne.

– Csúszkáljunk! – kiáltozta Barnus.

Milán megállt a móló tövében. A jégvitorlás orrán arany napkorong ragyogott. A szerkezet megmozdult – és lassan, méltóságteljesen nyikorgott. Gyorsan írt Funykornisnak:



Hörgőkecske: Épp most indulok. A szél 60 csomós. A jég énekel. Ha nem jelentkezem, keress a hó alatt.



Már majdnem elküldte, amikor kiáltás hasított a levegőbe.

Felnézett.

Egy különösen gyors, kék hajó vált ki a vitorlások közül. A szél szinte repítette, brutális sebességgel közeledett.

Milán szíve hevesebben vert. Az Immigrant Song dübörgő ritmusa zúgott fel a fülében. Éppen akkor, amikor a kék vitorlás megdőlt a szélben, és a móló felé kanyarodott.

Tökéletes vágókép, gondolta. Thor megérkezett Szigligetre.

Ekkor vette észre az öreget. Szürke kabátban egy férfi térdelt a jégen, a kezében furcsa szerkezetet szorongatott, és előre-hátra hajladozott, mintha imádkozna. A szél halk kántálás hangját hozta Milán felé. A fiú rázoomolt: az öreg mozdulatai szertartásosak voltak.

– Vigyázz!

A jégvitorlás az utolsó pillanatban könnyed ívben elsuhant az öreg mellett, akit a menetszél meglökött ugyan, de nem esett el. Milán ujjai megdermedtek a telefonon. A jelenet egyszerre volt ijesztő és lenyűgöző.

A hajó a mólóhoz siklott, és a karcsú pilóta kiugrott a kőre. Testhezálló anorák, bukósisak és síszemüveg.

Milán szíve megdobbant.

A jégvitorlás egy lány volt.

Vörös haja lágy csigákban omlott a vállára, szeplős arca kipirult a hidegtől. Jégkék szemével Milánra pillantott. A fiú pont olyannak látta, mint Sadie Sinket a Stranger Thingsből.

Mintha még tartana az akciójelenet, a szél újra hangokat sodort feléjük, és az öreg tűnt fel, dühösen integetve.

